钦定古今图书集成/明伦汇编/氏族典/第502卷 > 陆羽
## 钦定古今图书集成/明伦汇编/氏族典/第502卷 > 陆羽

按《唐书陆羽传》：“羽字鸿渐，一名疾，字季疵，复州竟陵
人。不知所生。或言有僧得诸水滨畜之。既长，以《易》自
筮，得《蹇》之渐，曰：‘鸿渐于陆，其羽可用为仪’。乃以陆为
氏，名而字之。幼时，其师教以旁行书，答曰：‘终鲜兄弟
而绝后嗣，得为孝乎’？师怒，使执粪除圬塓以苦之。又
使牧牛三十，羽潜以竹画牛背为字。得张衡《南都赋》”，
不能读，危坐效群儿，嗫嚅若成诵状。师拘之，令薙草
莽，当其记文字懵懵若有遗，过日不作，主者鞭苦，因
叹曰：“岁月往矣，奈何不知书？”呜咽不自胜，因亡去。匿
为优人，作诙谐数千言。天宝中，州人酺吏署羽伶师。
太守李齐物见异之，授以书。遂庐火闾山。貌侻陋，口
吃而辩。上元初，更隐苕溪，自称桑苎翁，阖门著书，或
独行野中，诵诗击木，裴回不得意，或恸哭而归，故时
谓今接舆也。久之，诏拜羽太子文学，徙太常寺太祝，
不就职，贞元末卒。